
PERSONGALLERI


  	Sørine Solhaug	hovedperson, f. 1905

  	Trygve Olai Solhaug	Sørine og Crispins sønn, f. 1927

  	Saga Konstanse Solhaug	Sørine og Crispins datter, f. 1928

  	Kristian Solhaug	Sørines bror, f. 1904

  	Petra Solhaug	gift med Kristian, f. 1908

  	Leon	Petra og Levions sønn, f. 1925

  	Marina Kobbervik	enke etter Levion

  	Florin Alexander Justad	Marinas bror

  	Agathe Justad	Florins kone

  	Idun og Øyvind Justad	Marina og Florins foreldre

  	Tord Elvestad	Sørines onkel

  	Astrid Elvestad	Tords hustru

  	Dorothea Drude Fassén	Sørines venninne fra Kristiania, f. 1904

  	Bolette Haugerud	tjenestekone på Solhaug

  	Rita Wallin	tjenestejente, Petras søster

  	Peder Wallin	stalldreng, Petras tvillingbror

  	Ida og Irmelin	Petras tvillingsøstre

  	Alfred Solhaug	Sørines onkel, bor i Amerika, f. 1871

  	Josephine Øksnevoll	Alfreds datter, gift med Johannes, f. 1901

  	Johannes Øksnevoll	utvandret til Amerika, f. 1899

  	Marie Øksnevoll	moren til Johannes

  	Inga Karoline Vindelberg-Wang	Levions tante, f. 1882

  	Arthur Alseth	Iga Karolines utvalgte

  	Herr Furuli	bygdas lensmann

  	Reiner Sjue	nevøen til Astrid Elvestad, agronom

  	Fru Bråthen	medlem av kvinnegruppen

  	Fru Enger	medlem av kvinnegruppen





Slik sluttet forrige bok:

– Hysj, Inga Karoline bråstanset og løftet armen som tegn på at de skulle være stille.

Sørine sto som stivnet i noen sekunder.

– Jeg hører stemmer, hvisket Inga Karoline.

Sørine lyttet. – Jeg også.

– Å, det må være Reiner som prater med noen. Inga Karoline ble med ett så munter. – Kom, la oss fortelle ham hvor engstelige vi har vært. Hun ledet an gjennom skogen, men ikke med det samme hastverket som tidligere.

Sørine så silhuettene av tre personer. På denne avstanden kunne hun ikke si hvem det var, men de kjente igjen henne.

– Fru Solhaug. Fru Solhaug, De må skynde Dem hit!

Frykten rispet Sørine som en klo i brystet. Alt i henne protesterte mot å gå nærmere, men hun måtte vite hva som hadde skjedd. De behøvde ikke si at det var Reiner det gjaldt, de hadde nok gjenkjent drengen hennes. Med et undertrykket hikst gikk hun nærmere. Alvorlige ansikter fulgte med på hvert skritt hun tok.

– Å nei, jamret Sørine og falt ned på kne.

Reiner lå foran henne på bakken, blek og livløs.

November 1929

– Om jeg har noe å gjøre med at Levion døde …? Petra ble med ett tørr i munnen. Så tørr at hun trykket tungen mot ganen for å fukte den, men det hjalp ikke. Hun svelget og blunket om hverandre i håp om at Kristian skulle slutte å stirre så intenst på henne, men blikket hans vek ikke. – Det skjedde ikke noe annet enn det jeg allerede har fortalt. Levion døde etter å ha falt utfor klippen.

– Jeg vet det, Kristian virket utålmodig, – men jeg forstår fortsatt ikke hvordan han havnet utfor den.

– Han klarte ikke å holde seg fast, mumlet Petra. – Selv om han fikk tak i det sammenknyttede beltet som Reiner og Peder firte ned til ham.

Kristian sukket, et irritert sukk. – Det er ikke det jeg spør om: Jeg vil vite hvordan han havnet utfor fjellklippen. Før Reiner og Peder forsøkte å hjelpe ham. Stemmer det at du tilfeldigvis oppdaget ham? Er det sant at du hørte at han ropte etter hjelp?

Petra kjempet for å se fornærmet ut. – Antyder du at jeg dyttet ham? Anklager du meg for å være skyld i at han dinglet hjelpeløs over steinura?

– Nei, nei, men … Kristian smilte plutselig. Et listig, sammensvorent smil. – Jeg tror ikke at du er en morder, men jeg hadde ikke klandret deg om du hadde benyttet anledningen til å dytte ham. Jeg ville ikke ha funnet det merkelig om det en dag svartnet for deg etter alt han har utsatt deg for.

Petra så på ham. Medlidenheten hans strømmet mot henne. En annen ville vel ha holdt sin mening om noe slikt for seg selv, men hun visste at Kristian aldri hadde tålt synet av Levion – mest på grunn av alt det stygge han hadde gjort mot henne. Kristian sympatiserte ikke med mordere, men det virket som han langt på vei godtok at noen kunne bli det. Burde hun bli skremt av en slik tankegang? Så absolutt, men forunderlig nok ble hun ikke det. Var det fordi hun selv hadde syslet med slike tanker? Uff og uff, hun ville virkelig ikke være i den situasjonen hun var i, men hun kunne til en viss grad forstå at enkelte tok loven i egne hender. Det hadde ikke hun gjort, rettferdiggjorde hun overfor seg selv, hun hadde uten overlegg, men impulsivt gitt Levion et puff da han ikke ville gi henne kniven tilbake.

Kristian la seg nærmere henne. – Uansett hva som skjedde, Petra, kan du betro deg til meg. Du kan si det akkurat som det var. Reiner og broren din har bevitnet at de forsøkte å dra Levion i sikkerhet – noe jeg også tror stemmer – men jeg er mer interessert i hva som skjedde før det. Nå vel, det spiller egentlig ingen rolle hvordan det skjedde. Men om du var innblandet, kan du fortelle det til meg. Jeg kommer ikke til å røpe det til en eneste sjel. Hemmeligheten din forblir hos meg.

Petra så av uttrykket i blikket hans at det var uskyldsrent. Han ville virkelig bære byrden sammen med henne. Gud, det ville være en velsignelse å løfte den tunge sekken av skuldrene. Tenk om hun kunne fortelle ham om krangelen mellom Levion og henne den dagen, si hvordan Levion hadde nappet kniven ut av hendene hennes … Uff, nei, da måtte hun fortelle hvorfor hun hadde tatt med seg kniven. Ville han tro henne når hun sa at hun hadde tatt den med for å skremme, ikke drepe? Det kunne hun ikke svare verken ja eller nei på. Derfor var det best at kniven ikke ble nevnt. Men kunne hun likevel fortelle hvordan det endte med at Levion stupte i døden?

Kristian ventet på et svar.

Petra ventet på å bestemme seg for hva hun skulle si.

Blikkene deres var som låst i hverandre.

Petra skjønte at tenkepausen hennes ble oppfattet som en innrømmelse. Pusten gikk hurtigere. Så langt hadde hun sluppet unna, demret det for henne, Levion var begravd. Kniven var lagt på plass. Det eneste som kunne avsløre henne, var hennes egne mareritt. Men kunne mareritt bevise mord? Nei, det kunne de ikke. Hvem ville vel ikke hatt grusomme drømmer etter å ha vært vitne til at en bekjent stupte i døden? Det hadde vært en påkjenning uavhengig av om Levion og hun var venner eller ikke.

Men, tenkte Petra, hva om dette var en test? Hva om Kristian lot som han ville forbli lojal mot henne, men så ville han egentlig lokke ut av henne om hun var en morder? Det virket som han hadde en mistanke om det, og hvordan ville han reagere om hun bekreftet det? Ville han fortsatt være gift og bo sammen med henne om han visste at hun var i stand til å drepe? Hun tvilte ikke på at han forsto hvorfor hun hadde handlet som hun hadde gjort, men var det det samme som å ville eller våge å tilbringe resten av livet sammen med henne?

Petra visste ikke.

Hvordan ville hun selv ha reagert om hun fikk vite at Kristian hadde drept noen? Det var mulig hun ville fått vite nok til å forstå hvorfor han hadde havnet i slik desperasjon, men ville hun ikke sett annerledes på ham etter det? Blitt mer skvetten og fryktet at han kunne gjøre det samme mot henne om han ble provosert?

– Petra min … er det noe du vil si for å lette samvittigheten din?

Spørsmålet kom så florlett, så omtenksomt.

Petra trakk pusten dypt. Hun var glad hun lå i sengen, for om hun sto oppreist, ville hun vel ha svaiet.

– Jeg har ingenting å tilføye. Jeg kan ikke endre historien. Alt jeg har sagt tidligere, er sant.

Kristian så tvilende på henne. Et uutgrunnelig blikk som han holdt lenge. – Er det slik, Petra?

– Slik er det, fremholdt Petra. – Jeg forsøkte å redde ham, Kristian. Det ville jeg vel ikke ha gjort om jeg først hadde prøvd å drepe ham?

– Noen angrer seg umiddelbart.

– Det er mulig, svarte Petra påtatt rolig. – Men om jeg ønsket ham død, kunne jeg bare ha unnlatt å rope på hjelp. Da kunne jeg bare ha latt som om jeg ikke visste at han klorte seg fast til treroten. Det ville ha tatt timer før noen hadde funnet ham omkommet. Juvet blir sjelden besøkt.

– Så hendene dine er uten blod?

– Hendene mine er uten blod, fremholdt Petra.

Kristian la seg tilbake på ryggen.

– Jeg er som sagt glad for at Levion ikke er blant oss mer, og sannelig er det godt at jeg ikke deler hus og seng med en morderske.

Utsagnet sendte et grøss gjennom Petra. Takk og lov at hun ikke hadde falt for fristelsen til å betro seg.

– Men du skal vite at jeg aldri hadde fortalt det til noen om du hadde skjøvet Levion utfor klippekanten. Jeg ville aldri ha angitt min egen kone. Han bød henne armen, og hun krøp opp på den. Ikke fordi hun hadde så lyst til å være nær ham akkurat nå, men mest fordi det hindret ham i å betrakte ansiktet hennes.

Noe sa henne at Kristian var til å stole på, men innerst inne visste hun at det hadde vært klokt av henne å ikke innvie ham i hennes dypeste, mørkeste hemmelighet.

